189 Iudicium

Multiplex iudicum reperitur. Nam quoddam est metuendum et illud est diuinium. Est autem metuendum illud iudicium propter cause nostre ministram. Nam contra Deum nichil erit iustum, Job [25:4] scio quod non justificabar *homo comparatus Deo.* Ideo Psal. [142:2]: *Non intres in judicium cum servo tuo*. Secundo propter veritatis euidenciam, latro non valens abscondere furtum timet sibi, Dan. 7[:10]: *Judicium sedit, et libri aperti sunt*, id est, consciencie. Tercio propter finem incertitudinem, Rom. 11[:33]: *O altitudo divitiarum sapientiæ, et scientiæ Dei: quam incomprehensibilia sunt judicia*. Et in Psal. [35:7]: *Judicia tua*, Domine, *abyssus multa*. Quarto propter iudicis seueritatem, quia postposita omni appellacione et personarum accepcione omnis de omnibus iudicabit, Eccle. vltimo [12:14]: *Cuncta quæ fiunt adducet Deus in* judicio.

¶ Secundum, iudicium est humanum et illud est discuciendum quia aliquod est faciendum, aliquod cauendum. De cauendo dicitur Matt. 7[:1]: *Nolite judicare, ut non judicemini*. Et hoc in iudicium est quadruplex. Primum est infidelitatis contra Deum utpote sequens visum suum sciencia male iudicat ut quod astra sint modica si sciencia humana sine fide male iudicat de non visis, quale est virginem parere Deum pati, Ose. 10[:4]: *Ferietis fœdus* cum mendacio.

Secundo cauendum est iudicium peruersitatis contra seipsum quo, scilicet, homo iudicat pro carne contra spiritum sicut litargicus iudicat pro sompno, Ysai. 5[:7]: *Exspectavi ut faceret judicium, et ecce iniquitas*. Quia iudicant pro eo quod eis placet, sicut pueri faciunt, Psal. [57:2]: *Si vere vtique justitiam loquimini, recta judicate, filii hominum*.

Tercio cauendum est iudicium obliquitatis contra proximum quo homo iudicat diciorem esse meliorem, ymagines magis deauratas fore sanctiores, Jac. 2[:2-4]: *Si introierit in conventum* fratrum *vir aureum annulum habens in veste candida, introierit autem et* vir *pauper,* etc. vsque *facti estis judices cogitationum.* Sed non sic iudicat Dominus, Ysai. 11[:3] c.: *Non secundum visionem oculorum judicabit*, etc., non sic iudicabunt illi in Psal. [143:13]: *Promptuaria eorum plena, eructantia*. Sed sicut oculus videt alia membra non se, sic aliqui iudicant alienos defectus, sed suos proprios paruos, Rom. 2[:1]: *Inexcusabilis es, homo qui judicas*, etc.

¶ Quarto cauendum est iudicium temeritatis contra modum debitum ut quod homo vsurpet officium impertinens, Rom. 14[:4]: *Tu quis es, qui judicas servum alienum*? Sepe enim fallitur homo in hac parte Rom. 14[:3]: *Qui manducat, non manducantem non spernat*. Mirum est de talibus quod parua de longe vident et non magna de prope.

Item, est aliquod iudicium humanum faciendum ab homine. Et primo hominis de seipso in confessione sicut egrotus reuelat morbum medico, Psal. [36:30]: *Os justi meditabitur sapientiam, et lingua ejus loquetur judicium*.

Item, in Psal. [105:3]: *Beati qui faciunt judicium, et justitiam in omni tempore*. Et 1 Cor. 11[:31]: *Si nosmetipsos* judicaremus, *non utique judicaremur*.

Secundo, de proximo in correctione, Psal. [93:2: *Exaltare, qui judicas terram*.

Tercio, de Deo in meditacione regraciando, sicut pauper narrat beneficia sibi facta, Ysai. 5[:3]: *Judicate inter me et vineam meam*. Et Ysai. 43[:26]: *Reduc me in memoriam*, ut judicemus.

Item, est aliquod iudicium paruipendum et illud est obloquando de quo, 1 Cor. 4[:3]: *Mihi autem pro minimo est ut*[[1]](#endnote-1) *a vobis judicer, ab humano die*. Non enim delet /f.55va/ homo perdere scaccum vnum dummodo lucietur ludum.

Item, quadruplex legitur iudicium. Est enim iudicium mentalis discussionis et illud est iugiter exercendum quo si quis hic seipsum non oporteret timere vltimum iudicium, [1] Cor. 11[:31]: *Si nosmetipsos* judicaremus, *non utique judicaremur*. Sic iudicauit se Dauid cum diceret in Psal. [118:121]: *Feci judicium et justitiam*. Iudicium quidem in discussione consciencie et iusticam in execucione penitencie, sic verificatur illud Joan. 12[:13]: *Nunc judicium est mundi: nunc princeps mundi ejicietur foras*. Nunc enim ad est sanitas corporis, oportunitas temporis, facultas operis, 2 Cor. 6[:2]: *Ecce nunc tempus acceptabile, ecce nunc*, etc. Nec est hoc contra illud 1 Cor. 4[:3]: *Neque meipsum judico*. Non enim debet homo se iudicare sed peccatorem estimare se. Vnde subdit nichil mihi conscius sum, scilicet, boni. Ideo petit Psal. [18:13]: *Ab occultis meis munda me*, Domine, sed heu quia libenter iudicamus alienas conscientias et necligimus proprias, sed tale iudicium est dampnabilem quia ibi precipitatur equitas, 1 Cor. 4[:5]: *Nolite ante tempus judicare*. Non enim obseruat tempus qui peruertit iuris ordinem, qui alienam conscienciam iudicat de occultis.

¶ Quinto, periclitatur illi veritas, Ysai. 59[:14]: *Conversum est judicium retrorsum, ut justitia longe stetit, quia corruit veritas in* plateis, *et non potuit ingredi*. Ideo iudicium prohibetur in Joan. [7:24]: *Nolite judicare secundum faciem*. Tercio quia vsurpatur auctoritas, Rom. 14[:4]: *Quis es, qui alienum judicas*, teipsum condempnas.

¶ Hic etiam nota quod sicut receptaculum recipiens liquorem format eum secundum figuram sui non secundum formam recepti, sic homines sepe iudicat de aliis, non secundum rei veritatem in se, sed secundum suam propriam estimacionem et secundum infirmitatem suspicionis sue. Impaciens iudicat de alio quod ipse sit impaciens. Secundum iudicium est vniversalis condemnacionis siue resolucionis de quo Eccli. 41[:5]: *Hoc judicium a Domino*. Vniverse quia videlicet *omnes mormuntur et quasi aque dilabimur in terra*, 2 Reg. [14:14].

¶ Hoc iudicium est expectandum et quia hoc iudicium euadere non possumus. Ideo expediret operari dum dies, Gal 6[:10]: *Ergo dum tempus habemus, operemur bonum ad omnes*. Et secundum consilium sapientie, Eccli. 18[:19]: *Ante judicium para justitiam*. Non iusticia meritorum se curam facit mortem. Si ergo bonus fueris *Noli metuere iudicum mortis*, Eccli. 41[:5]. Consideratum quod licet mors sit circa et hora mortis incerta, propter tamen debet mors esse suspecta. Vnde Bernardus, mors non comparatur miseris, non reueretur diuicias, non genus, non etatem, nisi quod senibus est in ianuis, iuuenibus insidiatur.

¶ Tercium iudicium est penalis afflictionis et illud est memorandum quod est ignis purgatorii qui secundum Augustinum super Psal. 119, grauiorem quam quelibet pena huius vite, nam ibi purgantur *sordes filiarum Syon*, id est, animarum purgabilium, *in spiritu iudicii et spiritu ardoris*, Ysai. 4[:4]. Hoc iudicium timebat Dauid cum diceret [Psal. 142:1]: *Non intres in iudicium cum seruo tuo.* O magna ingratitudo scire caros nostros in tali afflictione laborare quorum bona et loca tenemur et ille proposse non succurrere. Clamauit ad nos illud, Job 19[:21]: *Miseremini mei, saltem vos, amici*. Quia suspirant, euilant, clamant illud, Apo. [6:10]: *Usquequo Domine* (Deus et veras), *non judicas, et non vindicas sanguinem nostrum de* hiis *qui habitant in terra*?

¶ Quintum iudicium est finalis discussionis et illud est iugiter metuendum stante diuina iusticia. Necesse est dare resurectione mortuorum et discussione meritorum et proporcionem premiorum. huius iudicii certitudinem predicat scriptura sub triplici tempore: future, presenti, et preterito. De primo, Ysai. 3[:14]: *Dominus ad judicium veniet cum* senioribus *populi,* scilicet, apostolis et apostolicis viris. De secundo, Jac. vltimo [5:9]: *Ecce judex ante januam assistit*. De tercio, Dan. 7[:10]: *Judicium sedit*, ut *libri aperti sunt*, id est, corda manifestata. Nota hic Dei triplici libro, scilicet, consciencie, scripture, creature qui Deus aperiantur contra iudicandos. /f. 55vb/

De quibus vide infra Capitulo [201] Liber.

De hoc iudicio dicit Apostolus, 2 Cor. 5[:10]: *Omnes nos oportet manifestari ante tribunal Christi*. Ecce edictum citacionis que vniuersalis sine excepcione: omnes personaliter sine procuracione nos euidenter sine absconsione manifestare in excusabiliter sine euasione oportet presencialiter sine dilacione, quia ante tribunal Christi ut reserat vnusquisque gessit in corpore. Certe ista discussio erit timenda quando de otioso verbo racio erit reddenda, presertim cum nullo. Triplex erit accusator infatigabilis, scilicet, diabolis, ipse Deus, propria consciencia, proprius angelus, sed et iudex erit ita inflexibilis quod nec constringetur timore cum sit potentissimus, nec seducetur errore cum sit sapientissimus, nec verecundabitur pudore cum sit innocentissimus, nec corumpetur munere cum sit ditissimus. Quid ergo ad ista faciemus. Certe quod villicus iniquitatis fecit, Luc. [16:9]: fecit sibi *amicos de* *mammona iniquitatis*.

¶ Item legitur de duobus iudiciis contra hominem pro peccato promulgatis quorum primum fuit comminatum et execucionem demandatum in paradiso genere. Quacumque die comederitis morte morieris, sed in passione Christi istud iudicium fuit mitigatum. Aliud iudicum erat indiluuio consummatum, Gen. 6[:17]. Ibi fuit aliqua mitigacio quia occasio anime fuerunt Saule. Sed tercium iudicium, scilicet, extremum erit vniuersale in quo nulla fiet mitigacio. In quo quatuor stent per ordinem: conuocacio mortuorum, accusacio peruersorum, separacio dampnatorum, inuitacio saluandorum.   
Anglice sic, **a comyn callyng, a rewful wteyng, a doelful chedyng, a blisful medyng**.

De primo, [1] Thess. 4[:15]: *In voce archangeli, et in tuba Dei descendet de cælo: et mortui resurgent*.

¶ De secundo, tria scripta autentica erunt aperta contra peccatores: Liber passionis Dominice, Liber uite. In quorum primo continentur lamentaciones carnis et ve. Secundus Liber*,* scilicet, consciencie continebit tria capitula, scilicet, cogitaciones, verba, et opera, Matt. 12[:36], de omni verbo otioso, *quod locuti fuerint homines, reddent rationem in die judicii*. Et Eccle. vltimo [12:14]: *Cuncta quæ fiunt[[2]](#endnote-2)* *adducet Deus in judicium*.

¶ Tercio aperietur liber uite, id est, Christus cuius virtute patebuntur secreta conscienciarum vnius ad alterum, 1 Cor. 4[:5]: Veniet *Dominus: qui manifestabit consilia cordium*.

¶ De tercio, Matt. 13[:49]: *Exibunt angeli, et separabunt malos de medio justorum*. Modo non habemus tempus emendandi sed postmodum Deus accipiet tempus in manu sua, Apo. 10[:6]: *Juravit* angelus quod postmodum *tempus* *non.* Erat angustia reproborum quia secundum Anselmum, latere impossibile erit, apparere intollerabile. Apertus a dextris, peccata accusancia; a sinistris, demonia torquencia; intus consciencia vrens; foris totius mundus ardens.

¶ De quatuor, Matt. 25[:34]: *Tunc* Deus *dicet* electis : *Venite benedicti Patris.* Cum ergo Ysaias dicat de Deo quod *iudicium gentibus proferet,* Ysai. [42:1]. Audiant hoc filii aduocati quia Deum non decipiet.

¶ Audiat hoc tiranni quia Deum non deprement, Sap. 6[:8]: Non *verebitur* *magnitudinem* cujus piam. Audiant hoc diuites quia illum non corrumperit, Prou. 6[:35]: Non recipiet *pro redemptione dona plurima*. Metuendum est ergo Dei iudicium quia quantum modo extenditur modo Dei misericordia tanto tunc iusticia intendetur. Vnde erit aliquando de sole spirituali sicut modo est de sole mali. Sol enim transit de Cancero in Leonem, de Leone in Virginem, de Virgine in Libram. Sic Dominus noster in principio mundi fuit quasi in suppremo signo cancro feruenti quando ex feruentissimo amore creauit Adam ad ymaginem et similitudinem suam et ad participandum gloriam suam. Sed homine peccante transiit sol noster ab illo feruore vsque ad leonem quia per tormenta antiqua legem exercuit, velud leo terribilia iudicia, scilicet, submergendo mundum et Sodomam et /f. 56ra/ *colligentem ligna in* sabbato, Num. 15[:32]. Sed tandem per incarnacionem transiuit in virginem pronior factus ad misericordiam.

¶ Nam vbi prius dixerat anima que peccauerat ipsa monetur, Ezech. 33[:11], postmodum dixit *nolo mortem* peccatoris *sed* magis *ut* *convertimini.*

¶ Ecce quando castigatur leo noster ad modum quo castigari solet leo ad verberacionem catuli. Immo videns leo noster quod catulus id est, homo nimis verberabatur ex peccato primi parentis non solum mansueuit ad verbera catuli, immo ipsemet gratis factus est catulus ut verberaretur pro nobis et sic manesceret magis utpote dimittendo adulteram sine punicione, Joan. 8[:3-11]. Sed vere tandem transibit in libram quando exquisitissime descuciet cogitatus nostros et opera, Ysai. 28[:17]: *Ponam in pondere judicium, et justitiam in mensura*. Vnde Gregorius, *Moralia*, libro 9, sic Deus vias nostras considerat sic egressus denumerat et minutissimas cogitaciones ac verba tenuissima quae apud nos vsu uulnerant, apud eius iudicium indiscussa non remaneant. Ecce quid Deus dicit existens in libro Deut. 32[:23]: *Congregabo super eos mala, et sagittas* in *complebo* *in* eos. Quarum prima sagitta erit vocacio ad iudicium; secunda disceptacio; tercia diffinicio. De primo, Joan. 5[:28]: *Omnes qui in monumentis sunt audient vocem Filii Dei*.

¶ O quam *terribilis erit* ei vox illa malo, Eccli. 9[:25]. Sicut fremitus leonis, sic ira regis. Et Amos 3[:8]: *Leo rugiet, quis non timebit*?

¶ Natura leonis est quod alias bestias rugitu suo terret, sed proprios catulas viuificat. Sic in iudicio Christus malos terrebit, sed suos comfortabit. Secunda sagitta et disceptacionis quando dicetur illud Matt. 25[:42]: *Esurivi, et non dedistis mihi manducare*. Et sic de reliquis operibus misericordie, Joel 3[:2]: *Congregabo omnes gentes, deducam* eos *in vallem Josaphat*; *et* ibi *disceptabo cum eis*. Qualiter ergo stabit peccator cum viderit se accusatum, iudicem iratum, delictum testificatum. Et quidem accusabunt eum celi et terra, Job 20[:27-28]: *Revelabunt cæli iniquitatem ejus, et terra consurget adversus eum*. Et *apertum erit germen domus* eius, id est, quicquid latebat in consciencia. Et Sap. [5:21]: *Pugnabit cum* eo *orbis terrarum contra insensatos*. Si igitur dicente Christo informi serui *ego sum*, Joan. 18[:6] inimici cadebant retro quasi terribilis erit in iudicando, Job 26[:14]: *Cum vix parvam stillam* sermonum ejus audiremus, *quis poterit tonitruum magnitudinis* eius audire? Quod intollerabilis ista deceptacio, Apo. 6[:16]: Dicunt *montibus, et petris*: *Cadite super nos, et abscondite nos a facie sedentis super thronum*. Et Luc. 23[:30]: Dicent *montibus: Cadite super nos*.

Item, cum Deus dabat legem in monte perteritus est populo dicens *Moysi: Loquere tu nobis et non Dominus ne forte moriamur*, Exod. 20[:19]. Si igitur causam terrifica fuit vox dantis legem, quam terrifica erit in exigendo complecionem legis, Job 26[:14]: *Cum vix parvam stillam sermonis ejus*, etc., ut supra.

Item, Augustinus super illud Johannis 18[:6]: *Ceciderunt* retro. Quid iudicaturus faciet, qui homo fecit iudicandus? Quid regnaturus poterit, qui moriturus hoc poterat. Aliquando iudicium procedit secundum acta et tunc bene; aliquando secundum allegata.

Valebunt in Dei iudicio pia corda quam astuta verba, etc., ut supra eodem capitulo [188 Judex]. Quia ibi iudicabitur et non secundum male allegata.

¶ Tercia sagitta erit diffinicionis quando dicetur illud, Matt. 25[:41]: Ite *maledicti in ignem*, etc., de quo igne dicit Job, 24[:19], transibunt *ab aquis niuium ad* colorem vinum. Vnde dicit quidam, O quam cruenti erunt oculi illi qui tot effundent lacrimas quot habet occeanus aque guttas. Ignis fumum generat, fumus fletum prouocat, fletus ignem roborat, ita quod extingui non poterit sicut faber acuit lentum ignere aspergendo aquam. O mors quam dulcigeris que tam amara fuisti. /f. 56rb/ Te solam desiderabunt qui te solam oderunt. Apo. [9:6]: *Desiderabunt mori* sed *mors fugiet ab eis,* sicut animalia comedendo herbam non euellunt radices sed summitates carpunt ut iterum crescant, sic dampnati ita moriuntur ut iterum ad mortem reuiuiscant, Psal. [48:15]: *Mors depascet eos*. Sed multi sunt qui credere volunt donec senserint de quibus. Augustinus, ve, ve quibus datum est prius sentire quam credere. Ve primum propter carencia omnis delectabilis. Ve secundum propter presenciam omnis tristabilis. Hoc est vulnus tercie sagitte quod numquam sanabitur, 2 Reg. [1:22]: *Sagitta Jonathæ numquam* reuocabitur.

Item, circa finale iudicium, notatur 4, scilicet, signa que premittentur que sunt sicut testium puplicacio. Tercio verba que dicentur que sunt sicut sentencie diffinitiue promulgacio. Quarto facta que sequentur, que sunt sicut sententie execucio. De primo xv. signa precedent diem iudicii sicut dicit Hieronimus, se reperisse in Hebreorum questionibus et in annalibus Hebreorum, 1 Thess. 4[:15]: *Ipse Dominus in jussu, et in voce archangeli, et in tuba Dei descendet de cælo*. Job 31[:14]: *Quid faciam* cum resurgam ad iudicium?

¶ De secundo, nota quod ibi apparientur tria scripta autentica: liber passionis divinice, liber consciencie, liber vite.

¶ De primo, Matt. 24[:30]: *Tunc* apparebit *signum Filii hominis* *in cælo,* id est, crux, clauis, lancea, corona spinea, cicatrices, et stigmata.

¶ De secundo, liber consciencie continebit tria quia cogitaciones inmundas, Sap. [1:9]:

¶ *In cogitationibus impii interrogatio erit.*

Item, locuciones vanas, Matt. 12[:36]: De omni verbo otioso, *quod locuti fuerint homines, reddent rationem in judicii*.

Item, operaciones insanias, Eccle. vltimo [12:14]: *Cuncta que fiunt* *adducet Deus in iudicium*.

¶ De tercio, liber uite, manifestabuntur secreta, 1 Cor. 4[:5]: *Nolite ante tempus judicare*, quousque *veniat Dominus: qui illuminabit abscondita tenebrarum, et manifestabit* ante *consilia cordium*.

¶ De istis tribus libris dicitur Apoc. 20[:12]: *Judicati sunt mortui ex his, quæ scripta erant in libris*. De tercio, id est, de dicendis, nota tria, scilicet, cause magnitudinem quia non erit de pecunia sed de dampnacione aut saluacione perpetua, Matt. 25[:46]: *Ibunt hi in supplicium æternum*: illi *autem in vitam æternam*. Secundo curie multitudinem, Matt. 25[:32]: *Congregabuntur ante eum omnes gentes*, etc. quia tunc erunt ante eum homines de mundo, angeli de celo, demones de inferno*.*

¶Tercio, iudicantis inflexibilitatem, Mal. 3[:2]: *Quis stabit ad videndum eum*, etc. Nam si omnes sancti rogarent pro vno dampnato, ipsio Prou. 6[:34]: *Zelus et furor viri non parcet in die* iudicii.

¶ Circa facta que notantur, nota tria, scilicet, multitudinem et potentiam ministrorum, quia dicitur Matt. 25[:31]. Exibunt angeli et separere malos de medio iustorum. Secundo inpotentiam et angustiam reproborum, quia nulla erit via euandendi.

Quia secundum auctorem superius erit iudex iratus, etc. Sicut superius dicitur eodem capitulo [188 Judex].

Tercio, carenciam auxiliorum, nam Christus tunc qui solebat esse pius erit crudelis, Prou. 1[:26]: *Ego interitu vestro ridebo*. Similiter sancti qui prius pro fratribus se exposuerunt tunc neminem iuuabunt, Psal. [57:11]: *Lætabitur justus cum viderit vindictam*.

Item, quia Deus veniet ad iudicium cum magno strepitu sicut precones precedunt rogem, Psal. [96:3; 49:3]: *Ignis ante ipsum præcedet*, et *Ignis in conspectu ejus exardescet*.

Item, iudiciis humanis pensandum est quod dicitur, 2 Paral. 19[:6]: *Videte, ait* Dominus, *quid faciatis: non enim hominis exercetis judicium, sed Domini: et quodcumque judicaveritis, in vos redundabit*. Iccirco considerare debet iudex quod quo ad naturam pares sunt iudex et iudicandus, Job 31[:15]: *Numquid non in utero fecit me, qui* fecit illum. Vnde Augustinus in *Sententiis* Prosperi, non auferat veritas misericordiam nec econtro. Si enim pro misericordia iudicaueritis contra veritatem aut econtra, non ambulabis in via Domini, in qua misericordia et veritas obuiauerunt sibi.

Item, secundum naturales, homo non iudicabit bene de re visa nisi /f. 56va/ vterque oculus concurrerit ad vnum punctum intuicionis, sic non est rectum iudicium nisi misericordia et veritas concurrant, Prou. 3[:3]: *Misericordia et veritas non te deserant*.

Item, Isidorus, *De summo bono*, libro 3, c. quinque: Omnis qui racionabiliter iudicat steteram in manu gestat, in vtroque penso misericordiam et iusticiam portat ut iusto libramine[[3]](#endnote-3) quedam per equitatem corrigat, quedam per penitenciam indulgeat. Vnde Ysai. 28[17]: *Ponam* *iudicium in pondere, et justitiam in mensura*. Exemplum, medicus prudens non dat medicinam amaram sine mixto dulcoris. Exemplo Christi, Jer. 9[:24]: *Ego sum Dominus qui facio misericordiam, et judicium, et justitiam*. Psal. [100:1]: *Misericordiam et judicium cantabo tibi, Domine*. Figura adeo hoc in Moyse qui cum esset mansuetissimus, Num. 12[:3]. Cata est ei virga non baculus, Exod. 4[:2]. Et marcha Dei virge adiuncta est manna, Heb. 9[:4]. Et Luc. 10[:33] Samaritanus apposuit uulneribus *vinum et oleum*, id est, misericordiam et iudicium ad correctionem. Et Augustinus, *De civitate* libro 9, capitulo 6, ostendit in quanto periculo sunt iudices hominum dicens, qualia putamus fore iudicia eorum qui consciencias videre non possunt, ut ipsi aliqando torqueant innocentes dimittant nocentes.

1. *ut* ] *add*. ~~iudicemus. Item est aliquod~~ F.128. [↑](#endnote-ref-1)
2. *fiunt* ] *add*, homines reddent racionem in die iudicii et Eccle. vltimo *Cuncta que fiunt* F.128. [↑](#endnote-ref-2)
3. libramine ] Isadore *corr*. laboramine F.128. [↑](#endnote-ref-3)